URDHËR
Nr. 581, datë 28.9.2023

PËR HEQJEN E LICENCËS SË SHOQATËS “F.M.A.A.” SI AGJENCI E ADMINISTRIMIT KOLEKTIV TË TË DREJTAVE TË AUTORËVE NË FUSHËN E KINEMATOGRAFISË DHE TË VEPRAVE TË TJERA AUDIOVIZUALE

Në mbështetje të nenit 102, pika 4 të Kushtetutës së Republikës së Shqipërisë, nenit 159, pika 5, nenit 159/1, pika 2, shkronjat “a”, “c” dhe “d”, të ligjit nr. 35/2016, “Për të drejtat e autorit dhe të drejtat e tjera të lidhura me to”, i ndryshuar, si dhe kreut II, ndarja “B”, të udhëzimit nr. 338, datë 2.6.2023, të ministrit të Kulturës “Për përcaktimin e kritereve dhe procedurave për marrjen e licencës për administrimin kolektiv të të drejtave të autorit, ripërtëritjen e saj, si dhe përcaktimin e kritereve dhe procedurave për pezullimin dhe heqjen e licencës në zbatim të ligjit nr. 35/2016, datë 31.3.2016, ‘Për të drejtat e autorit dhe të drejtat e tjera të lidhura me to’, i ndryshuar”, bazuar në raportin nr. 1623/6 prot., datë 2.6.2023, të Drejtorisë për të Drejtën e Autorit, për mbikëqyrjen financiare dhe administrative të agjencisë “F.M.A.A.” për vitin financiar 2022 dhe raportit nr. 4112/2, datë 18.9.2023, të grupit të punës sipas urdhrit të Ministrit të Kulturës nr. 480, datë 31.07.2023 “Për ngritjen e grupit të punës për zhvillimin e hetimit administrativ si pjesë e procedurës administrative, të nisur kryesisht ndaj Agjencisë së Administrimit Kolektiv “F.M.A.A.”, 

KONSTATOJ:

Me urdhrin nr. 480, datë 31.7.2023, të ministrit të Kulturës, pas shkeljeve të konstatuara nga Drejtoria për të Drejtat e Autorit, në raportin nr. 1623/6 prot., datë 2.6.2023, është ngritur grupi i punës për zhvillimin e hetimit administrativ si pjesë e procedurës administrative, të nisur kryesisht ndaj “F.M.A.A.” si agjenci e administrimit kolektiv të të drejtave të autorit, sipas parashikimeve të legjislacionit në fuqi për të drejtat e autorit, konkretisht kreu II, ndarja “B”, pika 2, e udhëzimit nr. 338, datë 2.6.2023, të ministrit të Kulturës.
Nga shqyrtimi i dokumentacionit të procedurës administrative, rezulton se fillimi i hetimit administrativ ka marrë shkas nga shkeljet e konstatuara nga Drejtoria për të Drejtat e Autorit gjatë mbikëqyrjes së veprimtarive të agjencive të administrimit kolektiv dhe Sportelit unik për vitin 2022.
Mbikëqyrja për agjencitë është kryer në zbatim të nenit 159, të ligjit nr. 35/2016, i ndryshuar, sipas të cilit DDA-ja kryen kontrollin e aktivitetit të tyre një herë në vit, duke i njoftuar 10 (dhjetë) ditë përpara. Mbikëqyrja është kryer në bazë të dokumentacionit të përcjellë nga agjencitë, bazuar në parashikimet e ligjit nr. 35/2016, i ndryshuar dhe urdhrit nr. 125, datë 1.3.2023, të ministrit të Kulturës “Për raportin vjetor të agjencive të administrimit kolektiv dhe Sportelit unik”.
Referuar rezultateve të raportit nr. 1623/6 prot., datë 2.6.2023, të DDA-së për mbikëqyrjen financiare dhe administrative të “F.M.A.A.” si agjenci e administrimit kolektiv për vitin financiar 2022, konstatohet se veprimtaria e “F.M.A.A.” nuk është në përputhje me dispozitat ligjore në fuqi dhe statutin e saj. Konkretisht, konstatohen shkelje të nenit 159/1, pika 2, shkronjat “a”, “c” dhe “d”, të ligjit nr. 35/2016, i ndryshuar.
Në këto kushte, sipas procedurës së parashikuar në nenin 159, pika 5, të ligjit nr. 35/2016, i ndryshuar dhe kreut II, ndarjes “B”, pikës 2, të udhëzimit nr. 338, datë 2.6.2023, DDA-ja i ka propozuar ministrit përgjegjës për të drejtat e autorit fillimin e procedurës për heqjen e licencës për “F.M.A.A.” si agjenci e administrimit kolektiv të të drejtave të autorit.
Me urdhrin nr. 480, datë 31.7.2023, ministri i Kulturës ka ngritur grupin e punës për zhvillimin e hetimit administrativ si pjesë e procedurës administrative, të nisur kryesisht ndaj “F.M.A.A”. 
Grupi i punës nëpërmjet shkresës nr. 4112 prot., datë 7.8.2023, ka njoftuar “F.M.A.A.” mbi ngritjen e grupit të punës me qëllim zhvillimin e hetimit administrativ, si dhe mbi të drejtën për paraqitjen në seancën dëgjimore, të datës 29.8.2023, ora 11:00, në ambientet e Ministrisë së Kulturës, në zbatim të ligjit nr. 44/2015, “Kodi i Procedurave Administrative”.
Në vijim të shqyrtimit të dokumentacionit gjatë procedurës së hetimit administrativ, referuar dokumentacionit të vënë në dispozicion nga DDA-ja dhe materialit plotësues nga “F.M.A.A.”, grupi i punës ka konstatuar si vijon: 
Së pari, “F.M.A.A.” ka nënshkruar kontratë me “Almus Music Management”, me objekt kalimin e të drejtave ekskluzive të publikimit, monetarizimit dhe mbrojtjes së të drejtave të autorit dhe të drejtave të lidhura me to në Youtube dhe platforma të tjera në linjë.
Lidhur me këtë kontratë vlerësohet si më poshtë:
a) kontrata është nënshkruar në dhjetor të vitit 2020, por është përcjellë pranë DDA-së në muajin prill të vitit 2023. Kontrata është me afat vlefshmërie 1 (një) vit, por sipas deklarimeve të kësaj agjencie, ajo ka përfituar të ardhura edhe pas këtij afati;
b) referuar nenit 138, të ligjit nr. 35/2016, i ndryshuar, me ngritjen e Sportelit Unik asnjë agjenci e administrimit kolektiv nuk mund të kryejë individualisht funksionin e mbledhjes së tarifave të shpërblimit;
c) referuar nenit 137, të ligjit nr. 35/2016, i ndryshuar, AAK-të, lidhin kontrata për përdorimin e veprave ose objekteve të të drejtave të lidhura vetëm në formë joekskluzive. 
Së dyti, referuar bilancit vjetor të përcjellë nga “F.M.A.A.”, vlera e shpenzimeve në raport me shpërblimet e shpërndara është 102%, nga 30% që është parashikuar në pikën 5, të nenit 151, të ligjit nr. 35/2016, i ndryshuar.
Gjatë seancës dëgjimore grupi i punës konstatoi se për hartimin e bilancit vjetor të vitit financiar 2022, nuk është marrë miratimi i Asamblesë së Përgjithshme, në kundërshtim me statutin e agjencisë. Dokumentacioni provohet të jetë autorizuar nga drejtori ekzekutiv.
Së treti, në lidhje me vendimmarrjen e Bordit Drejtues, konstatohet si vijon:
a) vendimmarrja e Bordit Drejtues për shpërndarjen e të ardhurave tek anëtarët e agjencisë është në kundërshtim me statutin e agjencisë. Në pikën 4, të nenit 9, të statutit parashikohet se Bordi drejtues ka kompetencën të përcaktojë masën dhe mënyrën e derdhjes së kuotizacionit vjetor të anëtarëve dhe t’ia dërgojë për miratim Asamblesë së Përgjithshme. Sipas statutit propozimi bëhet nga Bordi dhe miratimi nga Asambleja;
b) sipas parashikimeve të statutit Bordi Drejtues duhet të mblidhet jo më pak se 4 herë në vit, ndërsa për vitin 2022 është mbledhur vetëm 1 herë;
c) dokumentacioni që i referohet vendimeve të Bordit është depozituar fillimisht i pa firmosur nga të gjithë anëtarët dhe pas ri depozitimit është përcjellë i firmosur. 
Së katërti, “F.M.A.A.” ka shpërndarë të ardhura për 102 anëtarë nga 146 anëtarë që ka të publikuar në faqen zyrtare.
Së pesti, gjendja e llogarisë financiare të “F.M.A.A.” në fund të vitit 2022 rezulton në vlerën 4,480,956.29 (katër milionë e katërqind e tetëdhjetë mijë e nëntëqind e pesëdhjetë e gjashtë pikë njëzet e nëntë) lekë, në kundërshtim me parashikimet e nenit 151, pika 9, të ligjit nr. 35/2016, i ndryshuar, sipas të cilit “tarifat e shpërblimeve të mbledhura nga përdoruesit, të cilat në përfundim të vitit financiar nuk shpërndahen nga AAK-ja, depozitohen në një fond special për llogari të ministrisë përgjegjëse për të drejtat e autorit, në dispozicion të titullarëve të të drejtave të autorit dhe të të drejtave të tjera të lidhura me to për një periudhë 3-vjeçare”.
Gjatë seancës dëgjimore, përfaqësuesit e “F.M.A.A.” janë shprehur se gjendja në llogarinë bankare është si rezultat i të ardhurave nga kontrata me “Almus Music Management” dhe të ardhurat e pashpërndara për anëtarët që ndodhen jashtë vendit.
Së gjashti, “F.M.A.A.” nuk ka përmbushur detyrimet e nenit 153, të ligjit nr. 35/2016, i ndryshuar, sipas të cilit agjencia ka detyrimin e publikimit të informacionit në faqen e saj të internetit. Nga konstatimi rezulton se në faqen zyrtare nuk është publikuar i gjithë informacioni i kërkuar, por vetëm statuti dhe lista e anëtarëve të organeve qendrore dhe vendore të administrimit, përbërjen e komisioneve të brendshme dhe listën e administratorëve lokal.
Për sa më sipër, në përfundim të procedurës së hetimit administrativ, bazuar në vlerësimin e hollësishëm të çdo prove në veçanti dhe të gjitha provave në tërësi, grupi i punës konstaton se, veprimtaria e “F.M.A.A.” për vitin 2022, nuk është në përputhje me dispozitat ligjore në fuqi.

PËR KËTO ARSYE,

URDHËROJ:

1. Heqjen e licencës së shoqatës “F.M.A.A.” si “Agjenci e Administrimit Kolektiv të të Drejtave të Autorëve në fushën e Kinematografisë dhe të veprave të tjera Audiovizuale Forumi i Mbrojtjes së Producentëve dhe Autorëve – Film & Video” - “FMAA”” në administrimin kolektiv të të drejtave të autorëve në fushën e kinematografisë dhe të veprave të tjera audiovizuale.
2. Shoqata “F.M.A.A.” humbet të drejtën të ushtrojë funksionet si agjenci e administrimit kolektiv të të drejtave të autorëve për të cilat është licencuar.
3. Shoqata “F.M.A.A.” humbet të drejtën si agjenci e administrimit kolektiv për aplikim për pajisje me licencë për një periudhë 3 (tre) vjeçare nga data e hyrjes në fuqi të këtij urdhri.
4. Ndaj këtij urdhri, shoqata “F.M.A.A.” mund të bëjë ankim në gjykatën kompetente brenda 45 (dyzet e pesë) ditëve nga data e njoftimit të tij.
5. Ngarkohet Drejtoria për të Drejtën e Autorit për njoftimin e këtij urdhri.
[bookmark: _GoBack]6. Ngarkohet Sporteli Unik, që kryen shërbimet për funksionin e mbledhjes së tarifave të shpërblimit për të gjitha kategoritë e mbajtësve të të drejtave në administrimin kolektiv, të mbrojtura nga të gjitha agjencitë e administrimit kolektiv të licencuara dhe shoqata “F.M.A.A.” për zbatimin e këtij urdhri. 
Ky urdhër hyn në fuqi menjëherë dhe botohet në Fletoren Zyrtare.

MINISTËR I KULTURËS

